b'\n_START_ARTICLE_\nRubeoza \xc5\xa1arenice\n_START_PARAGRAPH_\nRubeoza \xc5\xa1arenice je poreme\xc4\x87aj \xc5\xa1arenice oka u kojem se pojavljuju novostvorene abnormalne krvne \xc5\xbeile (neovaskularizacija) na povr\xc5\xa1ini \xc5\xa1arenice.\n_START_SECTION_\nPatofiziologija\n_START_PARAGRAPH_\nBolest je obi\xc4\x8dno povezana sa bolestima mre\xc5\xbenice u kojima mre\xc5\xbenica postaje ishemi\xc4\x8dna. Ishemi\xc4\x8dna mre\xc5\xbenica otpu\xc5\xa1ta razli\xc4\x8dite \xc4\x8dimbenike, od kojih je najva\xc5\xbeniji VEGF. Ti \xc4\x8dimbenici poti\xc4\x8du stvaranje novih krvnih \xc5\xbeila (angiogeneza). Na\xc5\xbealost, novostvorene krvne \xc5\xbeile nemaju ista svojstva kao i krvne \xc5\xbeile originalno prisutne u oku. Nadalje, krvne \xc5\xbeile se mogu stvoriti na mjestima gdje ih se ina\xc4\x8de ne nalazi. Preciznije, nove krvne \xc5\xbeile se mogu na\xc4\x87i u \xc5\xa1arenici. Osim u \xc5\xa1arenici, krvne \xc5\xbeile mogu izrasti i u o\xc4\x8dni kut. Te krvne \xc5\xbeile blokiraju odvo\xc4\x91enje sobne vodice i uzrokuju porast intraokularnog tlaka. Taj proces se naziva neovaskularni glaukom.\n_START_SECTION_\nLije\xc4\x8denje\n_START_PARAGRAPH_\nUkoliko je uo\xc4\x8dena rano, neovaskularizacija mo\xc5\xbee biti zaustavljena brzom primjenom panretinalne fotokoagulacije (eng. pan retinal photocoagulation \xe2\x80\x93 PRP), ili injekcijama anti-VEGF lijekova pra\xc4\x87enim PRP-om. Injekcija blokira direktan u\xc4\x8dinak VEGF i djeluje br\xc5\xbee ali prestaje djelovati kroz oko 6 tjedana. PRP sporije po\xc4\x8dinje djelovati ali mo\xc5\xbee imat i trajan u\xc4\x8dinak. Ukoliko je neovaskularizacija dugotrajnija novostvorene krvne \xc5\xbeile stvaraju fibrozno tkivo koje, uslijed formiranja i stezanja, mo\xc5\xbee trajno o\xc5\xa1tetiti o\xc4\x8dni kut koji tada ne\xc4\x87e odgovarati na nikakvu terapiju. U tom slu\xc4\x8daju potreban je kirur\xc5\xa1ki zahvat kako bi se smanjio tlak.'